ນັກເຄື່ອນໄຫວດ້ານສິດທິມະນຸດ ທີ່ມີຊື່ສຽງຂອງຈີນ ຖືກປ່ອຍໂຕຈາກຄຸກ
ນັກເຄື່ອນໄຫວດ້ານສິດທິມະນຸດ ທີ່ມີຊື່ສຽງຄົນນຶ່ງຂອງຈີນ ຖືກປ່ອຍໂຕຈາກຄຸກ ໃນມື້ນີ້
ພັນລະຍາຂອງນັກເຄື່ອນໄຫວດ້ານສິດທິມະນຸດຈີນທີ່ມີຊື່ສຽງຄົນນຶ່ງກ່າວວ່າ ສາມີຂອງນາງໄດ້ຖືກປ່ອຍໂຕໃນວັນອາທິດມື້ນີ້ຫລັງຈາກຮັບໃຊ້ໂທດໃນຄຸກເປັນເວລາດົນກວ່າ 3 ປີໃນຂໍ້ ຫາຖານຫາທາງໂຄ່ນລົ້ມລັດຖະບານ ພັນລະຍາຂອງນາຍ Hu Jia ກ່າວຢູ່ໃນຂ່າວ Twitter ທາງ Internet ວ່ານາຍຫູ ປອດໄພແລະມີຄວາມດີອົກດີໃຈຫລາຍທີ່ຖືກປ່ອຍໂຕ ການຕັດສິນໂທດຈໍາຄຸກນາຍຫູ ເປັນເວລາ 3 ປີເຄິ່ງກໍານົດຈະໝົດອາຍຸລົງໃນວັນອາທິດມື້ນີ້ ນາຍຫູຖືກຈໍາຄຸກໃນປີ 2008 ໃນເວລາພຽງບໍ່ເທົ່າໃດເດືອນກ່ອນເວລາການແຂ່ງຂັນກີລາໂອລິມປິກທີ່ກຸງປັກກິງໄຂຂຶ້ນ ຫລັງຈາກນາຍຫູໃຊ້ Internet ແລະໃຫ້ສໍາພາດກັບບັນດານັກຂ່າວເພື່ອເວົ້າເລື້ອງການລະເມີດສິດທິມະນຸດຕ່າງໆໃນຈີນນັ້ນ ການປ່ອຍໂຕນາຍຫູ ມີຂຶ້ນໃນເວລາພຽງບໍ່ເທົ່າໃດມື້ຫລັງຈາກນາຍ Ai Weiwei ນັກແຕ້ມຮູບທ່ີມີຊື່ສຽງຄົນນຶ່ງຂອງຈີນໄດ້ຮັບອະນຸຍາດໃຫ້ກັບຄືນບ້ານເຮືອນຂອງກຸ່ຽວໄດ້ຫລັງຈາກຖືກຕໍາຫລວດກັກໂຕຜູ້ກ່ຽວມາໄດ້ເກືອບ 3 ເດືອນ ພວກເພື່ອນຝູງຂອງນາຍ Ai Weiwei ກ່າວໃນວັນເສົາວານນີ້ວ່າ ເພື່ອນຮ່ວມງານຂອງ ນາຍ Weiwei ຕື່ມອີກ 4 ຄົນກໍໄດ້ຖືກປ່ອຍໂຕໃນສັບປະດາຜ່ານມາເຊ່ນກັນ ເງື່ອນໄຂໃນການປະກັນໂຕນາຍ Ai Weiwei ອອກຈາກການຄຸມຂັງນັ້ນແມ່ນຫ້າມບໍ່ໃຫ້ ຜູ້ກ່ຽວເດີນທາງອອກຈາກກຸງປັກກິງ ຫລືກ່າວຖ້ອຍຖະແຫລງໃດໆຕໍ່ສື່ມວນຊົນ ການຈັບກຸມນາຍ Ai Weiwei ໄດ້ເປັນພາກສ່ວນນຶ່ງຂອງການປາບປາມຢ່າງກວ້າງຂວາງຕໍ່ພວກຕໍາໜິຕິຕຽນລັດຖະບານຈີນ ຊຶ່ງໄດ້ເລີ້ມຂຶ້ນມາໃນກາງເດືອນກຸມພາຜ່ານມາ